ไทย-เช็ก เห็นพ้องกระชับความสัมพันธ์อย่างรอบด้าน เน้นขยายฐานการค้าการลงทุนระหว่างกัน โดยเฉพาะ EEC และสินค้าเกษตร
ไทย-เช็ก เห็นพ้องกระชับความสัมพันธ์อย่างรอบด้าน เน้นขยายฐานการค้าการลงทุนระหว่างกัน โดยเฉพาะ EEC และสินค้าเกษตร ในโอกาสที่นายกรัฐมนตรีสาธารณรัฐเช็ก เยือนอย่างเป็นทางการพลเอก ประยุทธ์ จันทร์โอชา นายกรัฐมนตรี ให้การต้อนรับนายอันเดรย์ บาบิช (Andrej Babi?) นายกรัฐมนตรีสาธารณรัฐเช็ก ในโอกาสเดินทางเยือนประเทศไทยอย่างเป็นทางการในฐานะแขกของรัฐบาล ระหว่างวันที่ 15 – 17 มกราคม 2562 โดยนายกรัฐมนตรีไทยและนายกรัฐมนตรีสาธารณรัฐเช็ก ร่วมพิธีตรวจแถวกองทหารเกียรติยศ ที่บริเวณสนามหญ้า หน้าตึกไทยคู่ฟ้า ทำเนียบรัฐบาลในโอกาสนี้นายกรัฐมนตรีสาธารณรัฐเช็กได้ลงนามสมุดเยี่ยม พร้อมหารือข้อราชการกลุ่มเล็กและหารือข้อราชการเต็มคณะ ณ ตึกภักดีบดินทร์ ทำเนียบรัฐบาล จากนั้นนายกรัฐมนตรีและนายกรัฐมนตรีสาธารณรัฐเช็ก ร่วมแถลงผลการหารือ โดยนายกรัฐมนตรีแสดงความรู้สึกยินดีและเป็นเกียรติที่ได้ต้อนรับนายกรัฐมนตรีสาธารณรัฐเช็ก ซึ่งเป็นการเยือนครั้งแรกในระดับนายกรัฐมนตรีสาธารณรัฐเช็ก นับตั้งแต่การสถาปนาความสัมพันธ์ทางการทูตระหว่าง 2 ประเทศเมื่อ 45 ปีก่อน พร้อมเสนอให้ทั้งสองฝ่ายเข้ามามีบทบาทในตลาดของอีกฝ่ายมากขึ้น และเสนอให้สาธารณรัฐเช็กซื้อสินค้าจากไทยมากขึ้น โดยเฉพาะสินค้าเกษตร ข้าว ยางพารา และอาหารไทย รวมทั้งขอให้สาธารณรัฐเช็กสนับสนุนและช่วยผลักดันการเจรจา FTA ไทย-EU เพราะเป็นประโยชน์ต่อทั้งสองฝ่ายให้สามารถค้าขายระหว่างกันได้มากยิ่งขึ้น นอกจากนี้นายกรัฐมนตรีเชิญชวนสาธารณรัฐเช็กเข้ามาลงทุนใน EEC โดยเฉพาะในอุตสาหกรรมเป้าหมายของไทยที่สอดคล้องกับความเชี่ยวชาญของสาธารณรัฐเช็กส่วนความร่วมมือด้านการท่องเที่ยว ทั้ง 2 ฝ่าย ตกลงจะจัดตั้งคณะอนุกรรมการด้านการท่องเที่ยว ภายใต้กรอบคณะกรรมาธิการว่าด้วยความร่วมมือทางเศรษฐกิจไทย-เช็ก เพื่อเป็นเวทีแลกเปลี่ยนความรู้ ประสบการณ์ ความเชี่ยวชาญและแนวปฏิบัติที่เป็นเลิศด้านการท่องเที่ยว อีกทั้งนายกรัฐมนตรียังขอให้สาธารณรัฐเช็ก พิจารณาความร่วมมือแบบไตรภาคี โดยเฉพาะการนำหลักปรัชญาเศรษฐกิจพอเพียงมาเป็นแนวทางขับเคลื่อนการบรรลุเป้าหมายเพื่อการพัฒนาอย่างยั่งยืน รวมทั้งแจ้งให้นายกรัฐมนตรีสาธารณรัฐเช็กรับทราบเกี่ยวกับการทำหน้าที่ประธานอาเซียนของไทยในปีนี้ และนายกรัฐมนตรีสาธารณรัฐเช็กได้ชี้แจงท่าทีของเช็กเกี่ยวกับประเด็นการโยกย้ายถิ่นฐานและวิกฤติผู้อพยพในยุโรป และพัฒนาการเกี่ยวกับเรื่อง Brexit (การประชามติออกจากการเป็นสมาชิกภาพสหภาพยุโรป)ทั้งนี้นายกรัฐมนตรีของทั้ง 2 ประเทศ ได้ร่วมงานเลี้ยงอาหารค่ำเพื่อเป็นเกียรติแก่นายกรัฐมนตรีสาธารณรัฐเช็ก ในโอกาสเดินทางเยือนประเทศไทยอย่างเป็นทางการครั้งแรกในระดับนายกรัฐมนตรีของสาธารณรัฐเช็ก